Kaise saa_ra sansaar ba^fiaaw_al ga_i 1 . 
(Geneses 1:1-2:3) 



Soeroe me Pieta Parmeswar swarg aur doenia banaais. 
Doenia ekdamse andhiaar raha aur be kait ke raha. Aur 
Parmeswar ke Aatma paanie ke oepar se sewa aur dekh 
bhaal karat raha. 

Tab Parmeswar bolies kie: "Andjor hoi djal" Aur an- 
djor hoi gail. Oe dekhies kie andjor thiek hai. Oe 
andjor aur andhiaar ke alge alge karies. Oe andjor 
ke 'dien' bolal gail aur andhiaar ke 'raat' bolal 
gail. Djab raat biet gail tab saber bhail. Oe pahiela 
dien biet gail raha. 



Tab Parmeswar holies: "Asmaan hoi djal" Aur hoi gail. 
Oe paanie ke ie rakam alge karies kie asmaan me paa- 
nie raha aur bhie dhartie par. Djab raat biet gail 
tab saber bhail. Oe doesra dien biet gail raha. 
Tab Parmeswar bolies: "Sab paanie doenia me ke ekatha 
hoi dja aur djhoeraail djagaha bhie ban djal" Aur hoi 
gail. Oe djhoeraail djagaha ke 'dhartie' bolal gail 
aur paanie ke djagaha ke 'samoendar'. Oe dekhies kie 
ie tjiedj thiek hai . 

Tab Parmeswar bolies: "Dhartie par ghaas aur per hoi 
dja!" Aur ghaas aur per hoi gail djon aapan aapan 
bieja aur phal dewat raha. Oe dekhies kie ie tjiedj 
bhie thiek hai. Djab raat biet gail tab saber bhail. 
Oe tiesra dien biet gail raha. 

Tab Parmeswar bolies: "Asmaan me andjor hoi dja dien 
aur raat ke alge kare khaatieni" Aur hoi gail. Oe 
soeroedj banaais dien bhar andjor dewe khaatien. Aur 
tjaan aur terai banaais djaune raat ke bhie taniese 
andjor kar sake hai. Ie tjiedj se bhie dekh sake hai 
kaun baries aur kaun mahienna hai. Oe dekhies kie ie 
tjiedj thiek hai. Djab raat biet gail tab phiense 
saber bhail. Oe tjautha dien biet gail raha. 
Tab Parmeswar bolies: "Paanie me dher djanaawar hoi 
dja aur asmaan me dher tjierai hoi dja!" Aur hoi 
gail. Oe sab rakam samoendar ke djanaawar banaais 
aur sab rakam tjierai banaais. Oe dekhies kie oesab 
bhie thiek hai. Tab oesabke aasier baat deis. Bolies: 
"Toelog dher anda aur dher battjan de!" Djab raat 
biet gail tab saber bhail. Oe patjwa dien biet gail 
raha. 

Ab Parmeswar bolies: "Dhartie par sab rakam djanaawar 
hoi dja!" Aur hoi gail. Oe sab rakam djanaawar ba- 
naais djon dhartie par tjale hai. Oe dekhies kie ie 
sab thiek hai . 

Tab Parmeswar bolies kie: "Hamlog iensaan banaai dja 
djaise Hamlog lagiega aur djon Hamlogse ek hai. Aur 
oelog doenia ke sab djanaawar ke sardaar ghat bhaal 
kar sakiega." Tab Oe dhartie ke mattie se ek aadmie 
banaais, aur okar naak me phoekies tab okre aatma 



hoi gail aur aadmie djieje lagal. Oe pahiela aadmie 
ke naam raha Aadam. 

Tab Parmeswar ekgo bahoet barhia djagaha banaais. 
Oe hoewa par sab rakam ke mietha phal ke per bois. 
Tab djagaha ke bietj me Oe doei per bois djonke ek 
ek matlab raha. Ek perwa ke phal djab koi khaat 
tab oe djaan djaat kaun tjiedj thiek aur kaun 
tjiedj kharaab hai . Dje ekwa perwa ke phal khaat te 
kabhiena marat. 

Oe djagaha me tjaargo nadie bhie raha. 
Tab Pi eta Parmeswar Aadam ke oe djagaha par legail 
rahe ke khaatien. Tab bolies kie: "Hia par toe ra- 
hiehe aur thiekse djagaha ke dekh bhaal kariehe. 
Toe sab rakam ke per ke phal khaai sake hai. Khaa- 
lie oe ek per ke phal djonke dwaara toe kharaabie 
djaan djaihe, oe per ke phal na khaihe. Djab toe 
Oman ke khaihe tab toe djaroer maut me bhaag lei- 
he." 

Pieta Parmeswar bhie bolies kie: "Na thiek hai kie 
ie aadmie akele rahe." 

Etne me sab djanaawar djon Parmeswar banaais raha 
Aadam ke paas gail. Parmeswar mangat raha djaane 



oe sab djanaawar ke kaun naam rakhat. Djaise Aadam 
oesabke naani deis oisne oesabke naam rahie gail. 
Bakie Aadam djanaawar me ekko sanghatia na paais 
djon okar ghat lagat raha. Ohiese Parmeswar oke ba- 
hoet gahier niend me soetaai deis. Tab okar ek pa- 
djarie niekaarke aur band kar deis gos se. Tab Aadam 
ke ek padjarie se ekgo aurat banaais. 
Djab Aadam djaag gail tab Parmeswar oe aurat ke okar 
lage laais. Ab Aadam bahoet khoesie bhail. Bolies: 
"Ab koetjh hai djaise ham baatie!" Ohiese mardana 
log ke tjaahie aapan maai baap tjhorke aur aapan 
aurat se ek hoi djaai ke. 
Aur Aadam aapan aurat ke naam Efa dharaais. 
Parmeswar dekhies kie sab tjiedj djon banaais raha 
bahoet thiek raha. Djab raat biet gail tab saber 
bhail. Oe tjhatwa dien biet gail raha. 
Djab Pi eta Parmeswar don hoi gail doenia aur sab 
tjiedj doenia me banaawe ke tab Oe ek dien koetjh 
kaam na karies. Parmeswar saara sansaar banaai tjoe- 
kal raha. Ohiese Oe satwa dien ke tjhoettie ke dien 



banaais kie djaune manai logan Pieta Parmeswar ke 
iedjat kar sake hai . 

Kais.e paap aur moesiebat soeroe bhail . 

(Geneses 2:25 - 3:24) 

Oe doei pahiela manai logan hamlog ghat kapra na 

pahienat raha aur na djaanat raha kaun tjiedj saram 

hai . 

Sab djanaawar me se djon Parmeswar banaais raha saap 

sab se tjalaak wala raha. Ek dien oe aaike aurat se 

bolies kie: "Parmeswar kaaheke mienaahie karies kie: 

"Koetjh phal na khaihe?" 

Tab Efa bolies: "Pieta Parmeswar bolies kie: "Sab 

djon hia ke per ke phal hai hamlog khaai sakiela. 

Bakie oe perwa djon djagaha ke bietj me bowal hai, 

okar phal hamlogke tjaahie na tjhoewe ke aur na 

khaai ke. Djab hamlog oe phal khaabe tab hamlog mar 

djaabe. " 

Tab saap bolies kie: "Na, oise na hoiga. Parmeswar 

djaane hai djab toelog oe phal khaihe tab ohie tem 

se toelog djaan djaihe thiek aur kharaabie kaun 

tjiedj ha-, djaise Parmeswar bhie djaane hai." 

Tab Efa dekhies kie oe phal bahoet soendar hai. Tab 

oe toerke khaais aur Aadam ke deis aur oe bhie 



khaais. Tab ohie tem par oelog dekh 1eis kie oelog 
nange hai. Tab patta toerke aapan dehie ke topies. 
Oe dien djab oelog djaanies kie Pieta Parmeswar dja- 
gaha me aail raha ghoeme tab oe doenoe djaaike per ke 
nietje loekhaai gail. Tab Parmeswar Aadam aur Efa ke 
bolaais kie: "Toelog kaha hai?" Tab Aadam bolies kie: 
"Ham kapra na pahienlie hai, ohiese ham Toke deraai- 
la." Tab Pieta Parmeswar bolies: "Ke toelogse bolies 
raha kie toelog kapra na pahienle hai? Toelog oe phal 
khaaile djon Ham toelogke mienaahie karlie rahielie 
khaai ke?" Tab Aadam bolies: "Djie ha, bakie oe aurat 
djon Toe hame deile hai, oe hame khawaais hai." 
Tab Efa se poetjhies kie: "Toe kaaheke aisan tjiedj 
karle?" Tab Efa bolies kie: "Oe saap hame ek tjalaa- 
kie karke khawa deis." 

Tab Parmeswar oe saap se bolies kie: "Sab djanaawar 
me se Ham toke sab se barka saraap deila. Ab se aapan 
pet par ghiesraaike toe tjaliehe. Aur toe mattie 
khaihe." Bolies kie: "Ab se toe aurat ke doesman hoi 
djaihe. Aur tor aur okar aulaad se hardam djhagara 
rahiega. Oe toke ekdamse naas kar deiga bakie toe oke 
pahiele bahoethaanie karie." 
Parmeswar Efa se bolies kie: "Ab se toe hardam bahoet 



moesiebat se larkan paida kariehe aur tor biehauta 
hardam tor sardaar rahie." 

Parmeswar Aadam se holies kie: "Toe karle djon 
tjiedj tor aurat tose bolies aur hamaar baat toe na 
soenle. Ohiese tor tjaltie se ekgo saraap ab se 
dhartie par rahiega. Toe bahoet kara kaam karke aur 
moesiebat se khaaik paihe djab talak toelog na ma- 
riehe. Aur djab toelog mar djaihe tab toelogke dehie 
sar djaaiga auro phiense mattie me miel djaaiga." 
Tab Pieta Parmeswar Aadam aur Efa ke khaatien tjamra 
ke kapra banaais. 

Tab Parmeswar sotjies kie: "Ab oelog djaane hai kha- 
raabie aur thiek tjiedj kaun tjiedj hai. Ohiese oe- 
sabke na tjaahie oe ekwa per ke phal khaai ke nahie 
to oesab hardamse djienda rahiega." Tab Oe Aadam aur 
Efa ke oe barhia djagaha se khader deis. Oelog 
djangal me tjal gail. Tab Oe swarg ke kamkarta 
pathaais aur oe ek djarat talwaar se djagaha ke 
rakhwala kare lagal. 

